text: Nej til at skilte om nabohjælp
  18 oktober 2012 kl. 09.31
  Nabohjælp er en af de mest effektive metoder til at forebygge indbrud. Derfor vil beboerne i villakvarteret på Midtkobbel i Augustenborg begynde at holde øje med hinandens huse, men nu er de stødt på uventet modstand.
  Sønderborg Kommune har meddelt beboerne, at det strider mod færdselsloven at sætte skilte op på villavejene, der advarer tyvene om, at de bliver overvåget, hvis de forsøger at bryde ind i et hus.
  Beboerne mener, at det strider mod sund fornuft at forbyde skilte med teksten nabohjælp. 
  - Vi synes, man læner sig for meget op ad loven i stedet for at bruge ens sunde fornuft og gå ud og se på, om det kan skade at sætte de skilte op. Vi har lidt svært ved at forholde os til, at man bare sender sådan en administrativ afgørelse, siger en af beboerne, Claus Frederiksen, DR Syd. Han har selv haft indbrud.
  Kvarteret med 90 huse har haft otte indbrud i løbet af tre år.
  Kommunen vil nu forsøge af få Vejdirektoratet til at give dispensation fra skilte-reglerne.
  Det Kriminalpræventive Råd har dokumenteret, at nabohjælp nedsætter antallet af indbrud med op til 26 procent.
  